Source: https://beta.e-justice.europa.eu/47/MT/family_maintenance?SLOVAKIA&member=1
Timestamp: 2020-01-23 23:05:32+00:00
Document Index: 942296

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ']

Il-benefiċċji u l-obbligi tal-manteniment ġejjin direttament mill-Att Nru 36/2005 li jirregola l-familja u jemenda ċerti liġijiet oħrajn ("l-Att dwar il-Familja"). Skont l-Att dwar il-Familja, l-obbligi ta' manteniment jieħdu l-forom li ġejjin:
a) l-obbligu ta' manteniment tal-ġenituri lejn uliedhom;
b) l-obbligu ta' manteniment tal-ulied lejn il-ġenituri tagħhom;
c) l-obbligu ta' manteniment bejn qraba oħrajn;
d) l-obbligu ta' manteniment bejn il-konjuġi;
e) l-obbligu ta' manteniment bejn ekskonjuġi;
f) appoġġ imħallas lil omm mhux miżżewġa biex ikopri l-manteniment u ċerti spejjeż.
Teoretikament, il-kunċett ta' manteniment, fis-sens usa' tiegħu, ipoġġi r-relazzjonijiet tad-dritt tal-familja ta' natura ekonomika fost oqsma speċifiċi għal relazzjonijiet proprjetarji fid-dritt tal-familja. Id-dipendenza tagħhom fuq l-eżistenza ta' relazzjoni tad-dritt tal-familja personali hija partikolarment evidenti hawnhekk.
L-obbligu ta' manteniment tal-ġenituri lejn it-tfal huwa dmir legali li japplika sakemm it-tfal ikunu kapaċi jfendu għal rashom. Il-fatt li tifel ikun spiċċa l-iskola obbligatorja ma jfissirx bilfors li jkun kiseb il-kapaċità li jipprovdi għall-bżonnijiet tiegħu. L-obbligu tal-ġenituri ta' manteniment kontinwu lejn uliedhom jiddependi mill-kapaċitajiet, l-opportunitajiet u l-qagħda finanzjarja ta' wliedhom tul it-taħriġ tat-tfal għal impjieg futur, eż bħala studenti universitarji full-time. Li t-tfal isiru tal-età ma għandha l-ebda effett ġuridiku fuq id-durata tal-obbligu ta' manteniment. Il-mument li fih tifel isir ġuridikament "kapaċi jfendi għal rasu" jvarja minn każ għall-ieħor, b'kull wieħed jiġi kkunsidrat individwalment, skont il-merti tiegħu, minn qorti. Il-kapaċità li wieħed ifendi għal rasu normalment tiġi interpretata li tfisser il-kapaċità li jipprovdi għall-bżonnijiet jew spejjeż rilevanti kollha biex jgħix waħdu (jiġifieri bi flusu stess). Din il-kapaċità trid tkun sostenibbli. Introjtu okkażjonali ma jistax jitqies bħala xi ħaġa li tistabbilixxi l-kapaċità biex wieħed jipprovdi għall-bżonnijiet tiegħu.
Fil-prattika, il-qrati joqogħdu fuq il-fatt li l-obbligu ta' manteniment tal-ġenituri huwa flessibbli minħabba li l-parentela mid-demm mhix limitata biż-żmien u għalhekk dan l-obbligu jista' jiġġedded jekk, pereżempju, it-tfal jiddeċiedu li jistudjaw iktar tard jew jekk ma jkunux ammessi fl-Università malli jispiċċaw l-iskola sekondarja. Skont il-ġurisprudenza – meta wieħed iqis in-nuqqas attwali ta' opportunitajiet ta' xogħol għal min ikun għadu kif iggradwa jew spiċċa l-iskola – korsijiet addizzjonali li jippermettulhom isibu impjieg f'qasam li mhux dak li studjaw għalih sa dak il-punt jistgħu jitqiesu wkoll bħala t-tkomplija ta' taħriġ vokazzjonali tal-wild.
Meta wild jibda jaqla' introjtu regolari minn impjieg, impriża ta' negozju, eċċ., il-kompitu tad-deċiżjoni dwar jekk l-obbligu ta' manteniment intemmx isir eħfef. Minħabba s-sitwazzjoni fis-suq tax-xogħol, l-eżistenza ta' ħafna iktar forom ta' studju u istituzzjonijiet edukattivi, il-bżonn ta' tagħlim tal-lingwi biex wild ikun jista' jipprattika t-taħriġ tiegħu, korsijiet ta' taħriġ mill-ġdid, tkomplija tal-edukazzjoni, permanenzi ta' studju f'pajjiżi oħra, u l-bżonn li jkollu kwalifiki aħjar, jagħmluha iktar diffiċli għall-qrati li jistabbilixxu l-mument meta wild ikun jibda jfendi għal rasu. Xi wħud minn dawn il-forom (ta' tkomplija tat-taħriġ) jistgħu jkunu meħtieġa, b'mod partikolari, jekk il-ġenitur li jkollu jħallas ikollu mezzi sinifikanti. B'mod parallel għal dan, l-interessi tal-wild, li jirriflettu l-kapaċitajiet u t-talenti tiegħu, iridu jitqiesu sabiex il-wild jitgħallem il-ħiliet adatti għall-impjieg futur. Madankollu huwa leġittimu li dawn il-ħiliet jiġu akkwistati kmieni biex jiġu evitati abbużi tal-manteniment mill-ġenituri billi jintużaw sempliċement biex jiġi evitat ix-xogħol (manifestat pereżempju meta l-ulied jitilfu xogħolhom apposta).
Il-limitu tal-età ta' 18-il sena għandu importanza meta narawh mil-lat proċedurali. Sakemm it-tifel ikun għadu taħt l-età, il-qorti tista' tiftaħ proċedimenti għall-manteniment ex officio; ladarba jsir tal-età, il-proċedimenti jkunu jistgħu jinfetħu biss b'rikors. Rikors, ippreżentat minn wild adult, jista' jkun dirett lejn ġenitur wieħed jew lejn iż-żewġ ġenituri u jrid jiddikjara l-ammont tal-manteniment li qed jitlob u minn meta jrid li jibda jitħallas. Il-qorti trid tibqa' strettament fil-konfini ta' rikors għal ordni ta' manteniment għal wild adult peress li f'dan il-każ ma tkunx qed tittratta kawża ta' protezzjoni ta' tifel taħt l-età skont l-Artikolu 176 et seq. tal-Kodiċi ta' Proċedura Ċivili imma proċediment kontenzjuż ordinarju.
Jekk id-debitur u l-benefiċjarju ma jilħqux ftehim, tkun qorti distrettwali bil-ġuriżdizzjoni dovuta li tiddeċiedi dwar obbligu ta' manteniment. Ħlief f'każijiet li jinvolvu obbligu ta' manteniment tal-ġenituri lejn uliedhom, il-qorti tiftaħ il-proċedimenti wara rikors ippreżentat mill-benefiċjarju (ir-rikorrent) kontra d-debitur (l-intimat). Il-proċedimenti dwar il-manteniment għal tfal taħt l-età jistgħu jinfetħu mill-qorti ex officio (l-Artikolu 81(1) tal-Kodiċi ta' Proċedura Ċivili) minħabba li f'dawn il-każijiet il-qorti jkollha d-dmir tal-kura tal-minuri.
Kulħadd jista' jidher quddiem il-qorti awtonomament bħala parti fi proċediment (jiġifieri jkollhom locus standi) sakemm ikollu l-kapaċità li jikseb id-drittijiet u jassumi l-obbligi bl-azzjonijiet tiegħu stess. Persuni naturali li ma għandhomx locus standi (eż. tfal taħt l-età) iridu jkunu rappreżentati mit-tutur tagħhom (l-Artikolu 22 tal-Kodiċi ta' Proċedura Ċivili).
Minbarra rappreżentanza statutorja, il-Kodiċi ta' Proċedura Ċivili jagħmel distinzjoni wkoll bejn ir-rappreżentanza tal-partijiet fil-proċedimenti bi prokura u rappreżentanza wara deċiżjoni tal-qorti.
Tfal taħt l-età ma jistgħux ikunu rappreżentati minn ġenitur f'kawżi li jikkonċernaw atti ġuridiċi li jistgħu joħolqu kunflitt bejn l-interessi tal-ġenituri u dawk tat-tfal taħt l-età jew bejn l-interessi tat-tfal taħt l-età bejniethom irrappreżentati mill-istess ġenitur. F'din is-sitwazzjoni, il-qorti taħtar tutur ad litem biex jirrappreżenta lit-tfal waqt il-proċedimenti jew waqt att ġuridiku partikolari.
Ara t-tweġiba għall-mistoqsija 3.
Il-ġuriżdizzjoni territorjali hija ddefinita mill-Artikoli 84 sa 89b tal-Kodiċi ta' Proċedura Ċivili. Il-ġuriżdizzjoni in rem hija rregolata mill-Artikoli 9 sa 12 tal-Kodiċi ta' Proċedura Ċivili. Il-qrati distrettwali għandhom ġuriżdizzjoni territorjali fl-ewwel istanza (l-eċċezzjonijiet għal din ir-regola huma stabbiliti fil-Kodiċi ta' Proċedura Ċivili). Ġeneralment, il-qorti li l-intimat ikun jirrisjedi fil-ġuriżdizzjoni tagħha (jiġifieri l-persuna li r-rikors ikun dirett lejha) hija kompetenti, jiġifieri tapplika r-regola ta' ġuriżdizzjoni territorjali bbażati fuq il-qorti ordinarja tal-intimat. Il-qorti ordinarja li jkollha ġuriżdizzjoni fuq l-intimat hija l-qorti li ċ-ċittadin jirrisjedi fil-ġuriżdizzjoni tagħha jew, jekk ħadd ma jkun residenti, il-qorti li l-persuna tkun qed toqgħod fil-ġuriżdizzjoni tagħha. Il-Kodiċi ta' Proċedura Ċivili jistipula espliċitament il-każijiet speċjali fejn din ir-regola ma tkunx osservata. Il-qorti li tifel taħt l-età jkun jirrisjedi fil-ġuriżdizzjoni tagħha minħabba arranġament tal-ġenituri jew skont ordni ġudizzjarja, jew fejn ikun jirrisjedi t-tifel għal raġunijiet oħra, hija kompetenti biex tikkunsidra talba għal manteniment (din tissejjaħ ġuriżdizzjoni territorjali skont l-Artikolu 88(1)(c) tal-Kodiċi ta' Proċedura Ċivili).
Cf. it-tweġibiet għall-mistoqsijiet 3 u 4.
Rikorrent (benefiċjarju) b'locus standi jista' jippreżenta rikors biex jiftaħ il-proċedimenti, jiġifieri mingħajr ma jkun rappreżentat, lill-qorti li jkollha l-ġuriżdizzjoni.
L-Artikolu 42(3) tal-Kodiċi ta' Proċedura Ċivili jistipula d-dettalji ġenerali tar-rikors li jiftaħ il-proċedimenti: il-qorti riċevitriċi, il-persuna li tippreżenta r-rikors, il-każ ikkonċernat u x'jixtieq ir-rikorrent, deskrizzjoni u d-data.
Minbarra d-dettalji ġenerali, rikors li jiftaħ il-proċedimenti jrid jipprovdi ċerta informazzjoni speċifika kif stipulat fl-Artikolu 79 tal-Kodiċi ta' Proċedura Ċivili. Rikors li jiftaħ proċedimenti tal-manteniment irid jispeċifika wkoll l-ammont tal-manteniment mitlub u minn meta jrid jibda jitħallas. Rikors għal ordni ta' manteniment fir-rigward ta' persuna adulta huwa vinkolanti għall-qorti peress li ma jinvolvix il-protezzjoni ta’ tfal taħt l-età skont it-tifsira tal-Artikolu 176 et seq. tal-Kodiċi ta' Proċedura Ċivili, imma minflok huwa proċediment kontenzjuż ordinarju.
Ir-rikorsi jistgħu jsiru fuq karta, oralment għar-reġistru fl-uffiċċju tal-qorti, jew b'mezzi ta' komunikazzjoni elettroniċi, inkluż b'faks. Ir-rikorsi relatati mal-merti tal-kawża mibgħuta b'mezzi ta’ komunikazzjoni elettroniċi jridu jiġu sussegwentement ippreżentati fuq karta jew oralment għar-reġistru fl-uffiċċju tal-qorti fi żmien tlett ijiem; dan l-obbligu ma japplikax għar-rikorsi li jkollhom firma elettronika avvanzata. L-oriġinal ta' rikors mibgħut bil-faks irid jiġi ppreżentat fi żmien tlett ijiem. Rikorsi li ma jkunux ippreżentati fil-ħin imsemmi hawn fuq jiġu injorati.
L-għadd ta' kopji ta' rikors meħtieġ, bl-annessi inklużi, irid jiġi ppreżentat biex il-qorti żżomm kontroparti oriġinali u kull parti tirċievi kopja oriġinali, bl-annessi inklużi kif ikun meħtieġ. Jekk parti tonqos milli tipprovdi l-għadd ta' kopji u annessi meħtieġa, il-qorti tagħmel il-kopji hi a spejjeż tal-parti.
It-tariffi li jridu jitħallsu għall-atti jew il-proċeduri mmexxija mill-qorti huma rregolati mill-Att dwar il-Kunsill Nazzjonali Slovakk Nru 71/1992 dwar it-tariffi tal-qorti u l-kopji tal-annotazzjonijiet fil-fedina penali. It-tariffi jinżammu b'referenza għal lista ta' tariffi tal-qorti. Din il-leġiżlazzjoni tipprevedi wkoll eżenzjonijiet minn tariffi tal-qorti bbażati fuq ċirkostanzi personali jew skont is-suġġett.
Fil-kuntest tal-manteniment, id-dispożizzjonijiet li ġejjin huma importanti:
Il-proċedimenti relatati mal-protezzjoni ġudizzjarja tat-tfal huma fost dawk eżentati fuq il-bażi tas-suġġett. Dan ifisser li l-proċedimenti relatati mat-talbiet għal manteniment ta' tfal taħt l-età huma eżenti wkoll mit-tariffi tal-qorti.
Skont il-kriterji taċ-ċirkostanzi personali, l-eżenzjonijiet mit-tariffi tal-qorti japplikaw:
għar-rikorrenti fi proċedimenti għal ordni ta' manteniment, proċedimenti għal żieda fil-manteniment, kif ukoll fi proċedimenti għall-ħlas tardiv tal-manteniment u proċedimenti għar-rikonoxximent jew id-dikjarazzjoni ta' eżegwibbiltà ta' ordni għal manteniment barrani;
għall-ommijiet mhux miżżewġin fi proċedimenti għal manteniment u għall-ħlas ta' ċerti spejjeż relatati mat-tqala u mat-twellid.
Il-Partita 8 fil-Lista ta' Tariffi tal-Qorti tikkwota t-tariffi għall-proċedimenti relatati għat-talbiet għal manteniment bejn miżżewġin u bejn eksmiżżewġin:
Il-Partita 8
a) għar-rikorsi li jitolbu manteniment bejn il-miżżewġin, bejn l-eksmiżżewġin u talbiet għal manteniment bejn qraba oħrajn, u għar-rikorsi li jitolbu żieda fil-manteniment
2% tal-valur tat-talba, mhux inqas minn EUR 16.50
b) għal rikorsi li jitolbu t-tnaqqis jew il-kanċellazzjoni ta' manteniment bejn il-miżżewġin, bejn l-eksmiżżewġin jew talbiet għal manteniment bejn qraba oħrajn
Meta l-lista tat-tariffi ma tkunx tistipula rata partikolari u l-kawża la tkun taqa' fil-kategorija ta' ċirkostanzi personali u lanqas ma taqa' fil-kategorija tas-suġġett, japplikaw it-tariffi msemmija fil-Partita 1 tal-Lista tat-Tariffi tal-Qorti:
Il-Partita 1
Għal rikors li jiftaħ il-proċedimenti, sakemm ma tkunx stipulata rata speċifika,
a) tal-valur (ħlas) tat-talba jew tal-valur tas-suġġett disputat
6%, mhux inqas minn EUR 16.50, mhux iktar minn EUR 16 596.50, f'kawżi kummerċjali mhux iktar minn EUR 33 193.50
Il-qorti tirreferi lil kull parti li tapplika għall-għajnuna legali u li tissodisfa l-kriterji għal eżenzjoni mit-tariffi tal-qorti liċ-Ċentru ta' Għajnuna Legali (Centrum právnej pomoci). Il-qorti tinforma wkoll lill-parti b'din il-possibilità (l-Artikolu 30 tal-Kodiċi ta' Proċedura Ċivili). Skont l-Artikolu 138(1) tal-Kodiċi ta' Proċedura Ċivili, il-qorti tista' tikkonċedi eżenzjoni sħiħa jew parzjali mit-tariffi tal-qorti lil parti jekk din tkun iġġustifikata mis-sitwazzjoni tal-parti, bil-kundizzjoni li l-kawża miftuħa ma tkunx arbitrarja u li l-parti mhix qed teżerċita jew tiddefendi jedd li ma jistax manifestament jintrebaħ. Sakemm il-qorti ma tiddeċidix mod ieħor, eżenzjoni tapplika għall-proċediment sħiħ u hija retroattiva; madankollu, it-tariffi mħallsa qabel id-deċiżjoni ma jiġux rifonduti.
L-Artikoli 138(2) sa (6) tal-Kodiċi ta' Proċedura Ċivili:
(2) Dawn li ġejjin għandhom ikunu inklużi mar-rikors bħala provi tas-sitwazzjoni tal-parti:
a) formola mimlija, li mudell tagħha jinstab fis-sit web tal-Ministeru tal-Ġustizzja; jew
b) deċiżjoni dwar diffikultajiet skont leġiżlazzjoni speċjali.
(3) L-imħallef presedenti jew l-imħallef uniku għandu jinforma lill-partijiet l-oħrajn bl-eżenzjoni mit-tariffi tal-qorti fis-seduta ta' wara.
(4) Meta parti tingħata l-għajnuna legali skont leġiżlazzjoni speċjali, dik id-deċiżjoni tinkludi eżenzjoni mit-tariffi tal-qorti sal-punt tal-għajnuna legali konċessa.
(5) Il-qorti tista' tirrevoka eżenzjoni mit-tariffi tal-qorti f'kull ħin waqt il-proċedimenti, anke retroattivament, jekk jibda jidher ċar qabel ma jingħalqu kompletament il-proċedimenti li ċ-ċirkostanzi tal-parti ma kinux tali li jkunu jeħtieġu eżenzjoni.
(6) Jekk parti eżentata mit-tariffi tal-qorti taħtar rappreżentant, l-eżenzjoni għandha, sal-ammont eżentat, tapplika wkoll għall-iżborżi u t-tariffi tar-rappreżentant.
Il-mekkaniżmu għall-għoti tal-għajnuna legali u l-metodu biex tingħata miċ-Ċentru tal-Għajnuna Legali għall-persuni fiżiċi li, minħabba diffikultajiet, ma jistgħux jużaw is-servizzi legali sabiex jeżerċitaw dovutament u jiddefendu jeddijiethom, u sa liema punt tingħata l-għajnuna legali, huma rregolati mill-Att Nru 327/2005 dwar l-għoti ta' għajnuna legali lil persuni żvantaġġjati u li jemenda l-Att Nru 588/2003 dwar il-professjonijiet legali u li jemenda l-Att Nru 455/1991 dwar in-negozji liċenzjati (l-Att dwar in-Negozji), kif emendat, kif emendat mill-Att Nru 8/2005. Il-liġi ta' hawn fuq tistabbilixxi wkoll il-kriterji għall-għoti tal-għajnuna legali, il-proċedura li trid tiġi segwita mill-persuni fiżiċi u mill-awtoritajiet kompetenti fil-proċedimenti relatati ma' applikazzjonijiet għall-għajnuna legali u l-organizzazzjoni istituzzjonali tal-għoti tal-għajnuna legali.
Fis-Slovakkja, il-liġi ma tispeċifikax l-ammont partikolari tal-manteniment.
Fi kwistjonijiet familjari, il-qrati jridu dejjem jikkunsidraw kull kawża individwalment, abbażi taċ-ċirkostanzi partikolari, u għalhekk il-liġi ma tispeċifika l-ebda ammont partikolari ta' manteniment. Fil-fatt, fi kwistjonijiet familjari, iktar minn kull qasam ieħor, att leġiżlattiv ma jistax jiġbor f'pakkett għal kulħadd id-diversità kollha tal-ħajja.
Skont l-Artikolu 75(1) tal-Att dwar il-Familja, meta tiddetermina l-ammont tal-manteniment il-qorti tqis il-bżonnijiet leġittimi tal-benefiċjarju, kif ukoll il-kapaċitajiet, l-opportunitajiet u l-qagħda finanzjarja tad-debitur. Il-qorti tikkunsidra wkoll il-kapaċitajiet, l-opportunitajiet u l-qagħda finanzjarja tad-debitur f'każijiet fejn, għall-ebda raġuni materjali, id-debitur jitlaq impjieg deċenti jew tajjeb, jew iċedi sors ta' introjtu regolari; hija tqis ukoll kull riskju finanzjarju raġonevoli meħud mid-debitur.
Fil-każ ta' manteniment mill-ġenituri għat-tfal, iż-żewġ ġenituri jridu jikkontribwixxu għall-manteniment ta' wliedhom skont il-kapaċitajiet, l-opportunitajiet u l-qagħda finanzjarja tagħhom. It-tfal għandhom il-jedd li jkollhom l-istess standard tal-għajxien tal-ġenituri. Fid-determinazzjoni tal-ammont ta' manteniment li jrid jitħallas, il-qorti tqis liem ġenitur jieħu ħsieb it-tfal u sa liema punt. Meta l-ġenituri jaqsmu l-kustodja ta' tfal taħt l-età bejniethom, il-qorti tqis ukoll l-ammont ta' żmien fir-residenza ta' kull ġenitur biex tiddetermina l-ammont tal-manteniment, inkella l-qorti tista' tiddeċiedi li sakemm it-tfal ikunu f'residenza li talterna bejn iż-żewġ ġenituri, ma hemmx għalfejn jingħata manteniment.
L-Artikolu 62(3) tal-Att dwar il-Familja jistabbilixxi ammont minimu għall-manteniment (bħalissa EUR 27): Irrispettivament mill-kapaċità, l-opportunitajiet u ċ-ċirkostanzi finanzjarji, kull ġenitur huwa obbligat li jissodisfa l-obbligu ta' manteniment minimu, li huwa 30% tal-minimu ta' sussistenza għal tfal taħt l-età u tfal dipendenti kif stipulat fil-liġi rilevanti.
Skont l-Artikolu 78 tal-Att dwar il-Familja, akkordji u ordnijiet ġudizzjarji fir-rigward ta' talbiet għal manteniment jistgħu jiġu riveduti jekk jinbidlu ċ-ċirkostanzi. Minbarra l-manteniment għat-tfal taħt l-età (cf. l-Artikolu 163(2) tal-Kodiċi ta' Proċedura Ċivili) ordnijiet ta' manteniment jistgħu jiġu alterati jew ikkanċellati biss wara li ssir talba għal dan. Jekk il-manteniment għal tifel taħt l-età jiġi kkanċellat jew imnaqqas retroattivament għal ċertu perjodu li għadda, kull ammont minfuq ma jiġix rifondut. Meta ċ-ċirkostanzi jinbidlu, jitqies dejjem l-għoli tal-ħajja.
Il-manteniment ġeneralment jitħallas mill-parti responsabbli (id-debitur) lill-benefiċjarju (il-kreditur).
Skont l-Artikolu 76 tal-Att dwar il-Familja, il-manteniment irid jitħallas f'ammonti regolari u rikorrenti dovuti b'xahar 'il quddiem. Talbiet reċiproki jistgħu jitpaċew biss mat-talbiet għall-manteniment bi qbil. Talbiet li jinvolvu l-manteniment għal tfal taħt l-età ma jistgħux jitpaċew. Jekk id-debitur ikun qiegħed tard fil-ħlas ta' manteniment ordnat mill-qorti, il-benefiċjarju huwa intitolat jitlob il-ħlas ta' penali għall-ħlas tardiv fuq l-ammont dovut skont id-dispożizzjonijiet tad-dritt ċivili. Kull ħlas li jsir akkont tal-manteniment jiġi l-ewwel allokat lill-ammont prinċipali u mbagħad, ladarba l-ammont prinċipali jitħallas kollu, jiġi allokat għall-penali għal ħlas tardiv.
Fil-każ ta' manteniment għal tfal taħt l-età, il-qrati stabbilew ġurisprudenza li titlob li l-ġenitur li ma jkollux il-kustodja jħallas il-manteniment lill-ġenitur li jieħu ħsib it-tfal personalment u biex dan jagħmlu sa data partikolari kull xahar.
Il-bailiffs jintużaw biex jaraw li l-ħlasijiet ta' manteniment jiġu eżegwiti. Proċedimenti ta' eżekuzzjoni jinfetħu b'talba għal eżekuzzjoni. Il-proċedura hija rregolata mill-Att dwar il-Kunsill Nazzjonali tar-Repubblika Slovakka Nru 233/1995 dwar l-uffiċjali tal-qorti u attivitajiet ta' sekwestru (l-Att dwar il-Proċedura Eżekuttiva) u li jemenda ċerti liġijiet oħra, kif emendat. Spiss, obbligi ta' manteniment jiġu rkuprati b'sekwestru fuq il-qligħ jew introjtu ieħor tad-debitur. Jekk jingħata mandat eżekuttiv li jimponi l-obbligu li titħallas somma flus, hemm għażliet oħra minbarra s-sekwestru fuq il-qligħ jew introjtu ieħor għall-irkupru ta' manteniment dovut: mandat ta' sekwestru fuq dejn ta' parti terza, il-bejgħ ta' beni mobbli, il-bejgħ ta' titoli, il-bejgħ ta' proprjetà immobbli, il-bejgħ ta' negozju, jew ordni għas-sospensjoni tal-liċenzja tas-sewqan. Din tal-aħħar hija partikolarment importanti fil-kuntest ta' rkupru ta' manteniment. Il-bailiff jista' jordna s-sospensjoni tal-liċenzja tas-sewqan ta' kull min ma jikkonformax ma' ordni ta' manteniment mill-qorti. Il-bailiff jinforma lill-korp tal-pulizija kompetenti bil-mandat eżekuttiv tas-sospensjoni ta' liċenzja tas-sewqan. Malli r-raġunijiet għall-eżekuzzjoni jissolvew, il-bailiff minnufih joħroġ ordni biex titneħħa s-sospensjoni tal-liċenzja tas-sewqan.
L-Artikolu 77 tal-Att dwar il-Familja jistipula li ma hemm l-ebda perjodu ta' preskrizzjoni għall-irkupru ta' talbiet għal manteniment. Madankollu, il-manteniment jista' jingħata biss minn dakinhar li jinfetħu l-proċedimenti ġudizzjarji. Il-manteniment ta' tfal taħt l-età jista' jiġi ordnat retroattivament għal mhux aktar minn tliet snin minn dakinhar tal-ftuħ tal-proċedimenti, imma jrid ikun hemm raġunijiet li jkun jistħoqqilhom kunsiderazzjoni speċjali. Hemm perjodu ta' preskrizzjoni għad-drittijiet għal ħlasijiet individwali ta' manteniment rikorrenti.
L-Artikolu 101 tal-Kodiċi Ċivili (l-Att Nru 40/1964) jistabbilixxi l-perjodi preskrittivi kif ġej:
(1) Jedd konċess minn deċiżjoni finali ta' qorti jew awtorità oħra ssir preskritta wara għaxar snin minn dakinhar li l-persuna responsabbli kellha teżegwixxi d-deċiżjoni. Jedd rikonoxxut mid-debitur bil-miktub fir-rigward tar-raġunijiet u s-somma tiegħu jiġi preskritt wara għaxar snin minn dakinhar tar-rikonoxximent; madankollu, jekk fir-rikonoxximent ikun speċifikat limitu taż-żmien, il-perjodu preskrittiv jibda malli jiskadi dak il-limitu taż-żmien.
(2) L-istess perjodu preskrittiv japplika wkoll għall-ħlasijiet bin-nifs individwali li jaqsam il-ħlas fid-deċiżjoni jew fir-rikonoxximent; il-perjodu preskrittiv tal-ħlasijiet bin-nifs individwali jibda minn dakinhar li jsiru dovuti. Jekk id-dejn isir dovut kolluu kemm hu minħabba n-nuqqas ta' ħlas bin-nifs wieħed, il-perjodu preskrittiv ta' għaxar snin jibda minn dakinhar li kellu jitħallas il-ħlas bin-nifs li baqa' ma tħallasx.
(3) L-imgħax u l-ħlas rikorrenti jiġu preskritti wara tliet snin; madankollu, jekk ikunu ngħataw b'finalità jew b'rikonoxximent bil-miktub, dan il-perjodu preskrittiv japplika biss għall-imgħax u l-ħlas rikorrenti li jsir dovut wara li d-deċiżjoni ssir finali jew wara li jsir ir-rikonoxximent.
Ma hemm l-ebda awtorità speċjali maħsuba biex tipprovdi "assistenza" jew għajnuna għall-irkupru ta' manteniment f'kawżi nazzjonali.
F'kawżi li jinvolvu pajjiż barrani, iċ-Ċentru għall-Protezzjoni Legali Internazzjonali tat-Tfal u ż-Żgħażagħ (Centrum pre medzinárodnoprávnu ochranu detí a mládeže) jista' jgħin. Iċ-Ċentru jgħin biex jiġi rkuprat manteniment f'każijiet fejn il-persuna responsabbli tħallas il-manteniment għal tifel li jgħix barra l-pajjiż filwaqt li l-benefiċjarju jkun jgħix fis-Slovakkja jew viċi versa, jiġifieri, jekk il-benefiċjarju jkun jgħix barra l-pajjiż u jkun qed jirkupra l-manteniment mingħand debitur li l-post ta' residenza abitwali tiegħu huwa s-Slovakkja.
L-Att Nru 201/2008 dwar il-manteniment ta' sostituzzjoni u li jemenda l-Att Nru 36/2005 dwar il-familja u li jemenda ċerti liġijiet, fl-ambitu tat-tifsira tad-Deċiżjoni Nru 615/2006 tal-Qorti Kostituzzjonali tar-Repubblika Slovakka (Ústavný súd), jipprevedi mekkaniżmu fejn jista' jingħata manteniment ta' sostituzzjoni mill-Istat (l-uffiċċju tax-xogħol, l-affarijiet soċjali u tal-familja – úrad práce, sociálnych vecí a rodiny) lill-benefiċjarji. Il-manteniment ta' sostituzzjoni jagħti kontribuzzjoni għall-manteniment ta' tfal dipendenti f'każijiet fejn id-debitur jonqos milli jħallas kif ikun ordnat jagħmel minn deċiżjoni finali tal-qorti jew skont akkordju approvat mill-qorti.
Iċ-Ċentru għall-Protezzjoni Legali Internazzjonali tat-Tfal u ż-Żgħażagħ twaqqaf mill-Ministeru Slovakk għax-Xogħol, l-Affarijiet Soċjali u l-Familja, li jġestih direttament bħala organizzazzjoni ffinanzjata mill-istat li tipprovdi protezzjoni legali għat-tfal u ż-żgħażagħ meta jkun involut pajjiż barrani. Iċ-Ċentru jkopri s-Slovakkja kollha u ilu jopera mill-1 ta' Frar 1993.
Skont l-Att Nru 195/1998 dwar l-għajnuna soċjali, kif emendat, iċ-Ċentru ġie kklassifikat bħala awtorità governattiva għall-għajnuna soċjali mill-1 ta' Lulju 1998.
Dettalji ta' kuntatt/Indirizz:
Posta elettronika: cipc@cipc.gov.sk, info@cipc.gov.sk,
Faks: +421 2 2046 3258, linja telefonika bla waqfien (emerġenzi biss) +421 915 405 954.
Fir-Repubblika Slovakka, iċ-Ċentru huwa awtorità ċentrali skont ir-Regolament tal-Kunsill (KE) Nru 4/2009 tat-18 ta' Diċembru 2008 dwar il-ġuriżdizzjoni, il-liġi applikabbli, ir-rikonoxximent u l-eżekuzzjoni tad-deċiżjonijiet u l-kooperazzjoni f’materji relatati ma’ obbligi ta’ manteniment (ir-"Regolament dwar il-Manteniment") u skont il-Konvenzjoni tal-Aja tal-2007 dwar l-Irkupru Internazzjonali tal-Appoġġ għat-Tfal u Forom oħra tal-Manteniment Familjari.
Ma tistax tindirizza talba minn barra l-pajjiż direttament liċ-Ċentru. Persuna li tkun qed titlob il-ħlas ta' manteniment u li tkun tgħix f'pajjiż ieħor trid tikkuntattja lill-awtoritajiet kompetenti f'dak il-pajjiż, li mbagħad jirreferu t-talba liċ-Ċentru Slovakk.
Ir-Repubblika Slovakka hija marbuta mill-Protokoll tal-Aja tat-23 ta’ Novembru 2007 dwar il-Liġi Applikabbli għall-Obbligi ta’ Manteniment.
F'kawżi ta' manteniment transfruntieri, id-dispożizzjonijiet tal-għajnuna legali jiddependu mill-applikazzjoni tal-Artikolu 44(3) tar-Regolament dwar il-Manteniment. L-awtorità ċentrali tas-Slovakkja, iċ-Ċentru għall-Protezzjoni Legali Internazzjonali tat-Tfal u ż-Żgħażagħ, tipprovdi s-servizzi tagħha bla ħlas u ma hemmx bżonn għall-għajnuna legali fi proċedimenti ordinarji għal ordni ta' manteniment jew għal emenda għall-ordni ta' manteniment fis-Slovakkja.
F'każijiet fejn il-proċedimenti jirrikjedu l-għajnuna legali, għajnuna legali b'xejn tingħata lil persuni fiżiċi taħt l-età ta' 21 sena skont l-Artikolu 46. Dan it-tip ta' għajnuna legali huwa pprovdut miċ-Ċentru tal-Għajnuna Legali skont l-Att Nru 327/2005 dwar l-għoti tal-għajnuna legali lil persuni li għandhom diffikultajiet finanzjarji, kif emendat.
F'każijiet mhux koperti mill-Artikolu 46, l-għajnuna legali tiġi pprovduta b'konformità mal-liġi ta' hawn fuq, bil-kundizzoni li l-applikant jissodisfa l-kriterji ta' eliġibbiltà għall-għajnuna legali b'xejn kif stabbilit minn dik l-istess liġi.
Applikanti li mhumiex eliġibbli jridu jħallsu t-tariffi tal-qorti skont l-Att Nru 71/1992 dwar it-tariffi tal-qorti u l-kopji tal-annotazzjonijiet fil-fedina penali. Kawżi li jinvolvu l-manteniment reċiproku bejn it-tfal u l-ġenituri huma eżenti mit-tariffi skont dak l-Att. Applikanti li japplikaw personalment għal ordni ta' manteniment jew għal żieda fil-manteniment huma eżenti wkoll mit-tariffi tal-qorti. Barra minn hekk, l-applikanti kollha jħallsu l-ispejjeż tal-proċedimenti mġarrba minnhom u mir-rappreżentanti tagħhom. Il-partijiet jaqsmu l-ispejjeż komuni tal-proċedimenti pro rata skont l-involviment tagħhom fil-kawża u fil-proċedura. F'kawżi ta' manteniment għal adulti, il-qrati jikkonferixxu lill-applikanti rebbieħa l-ispejjeż neċessarji biex jeżerċitaw jew jiddefendu jedd kontra l-parti telliefa.
L-awtorità ċentrali kif definita fl-Artikolu 49(1) tar-Regolament dwar il-Manteniment hija ċ-Ċentru għall-Protezzjoni Legali Internazzjonali tat-Tfal u ż-Żgħażagħ li ġie stabbilit fl-1 ta' Frar 1993. Ma hemm l-ebda bżonn li jiġu adottati miżuri partikolari fir-rigward tal-attivitajiet deskritti fl-Artikolu 51 tar-Regolament dwar il-Manteniment minħabba li ċ-Ċentru ffunzjona bħala aġenzija tat-trażmissjoni u aġenzija riċevitriċi skont il-ftehimiet internazzjonali (b'mod partikolari l-Konvenzjoni dwar l-Irkupru ta' Manteniment minn Barra l-Pajjiż tal-20 ta' Ġunju 1956) qabel ma beda japplika r-Regolament, peress li kien hemm bżonn biss ta' xi bidliet organizzattivi minuri (bħala persunal) fiċ-Ċentru.